Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2022/C 170/09)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”La Mancha”

PDO-ES-A0045-AM04

Tiedonannon päivämäärä: 27.1.2022

HYVÄKSYTYN MUUTOKSEN KUVAUS JA PERUSTELUT

1. Aistinvaraisten ominaisuuksien uudelleenmäärittely

KUVAUS:

Aistinvaraisten ominaisuuksien kuvauksiin tehdään seuraavat muutokset:

Kuiva ja nuori roseeviini: värin luonnehdinta ”punertava” korvataan ilmaisulla ”lohenpunainen”. Aromien luonnehdinta ”hedelmäiset ja/tai kukkaiset” korvataan ilmaisulla ”primaariaromit”.

Kuiva perinteinen roseeviini: värin luonnehdinta ”punertava” korvataan ilmaisulla ”lohenpunainen”. Aromiluonnehdinta ”primaariaromit” korvataan ilmaisulla ”puhtaat”.

Kuiva perinteinen punaviini: ilmaisu ”hedelmäisiä, jossa primaariaromeja” korvataan ilmaisulla ”puhtaita”.

Helmeilevä viini: aromiluonnehdinta ”hedelmäiset” korvataan ilmaisulla ”primaariaromit” ja poistetaan ilmaisu ”hedelmäinen jälkimaku”.

Laatukuohuviini: Aromiluonnehdinta ”hedelmäiset” korvataan ilmaisulla ”runsaat”.

Muutos koskee tuote-eritelmän 2.2.1.iv, 2.2.2.v ja vii, 2.2.7 ja 2.2.8 kohtaa ja yhtenäisen asiakirjan 4 kohtaa.

Nämä muutokset ovat vakiomuutoksia, koska niillä mukautetaan aistinvaraisten ominaisuuksien kuvausta aistinvaraisen arvioinnin helpottamiseksi. Niistä ei aiheudu olennaista muutosta tuotteeseen, vaan tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilin, joita käsitellään yhteyden kuvauksessa. Muutos ei siksi kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

Nuoria roseeviinejä koskevat muutokset johtuvat värin osalta markkinoilla vallitsevista tämäntyyppisten viinien valmistuksen nykysuuntauksista ja aromin osalta siitä, että on havaittu, että nuorissa roseeviineissä voi olla ruohomaisia vivahteita tai muita primaariaromeja, jotka eivät ole olleet mukana aiemmassa tekstissä ja jotka eivät muuta tämäntyyppisten viinien ominaisuuksia.

Perinteisiä kuivia roseeviinejä ja punaviinejä koskevat muutokset johtuvat niiden kypsyttämisestä tynnyrissä tai sammioissa, minkä vuoksi niiden aistinvaraisten ominaisuuksien kuvaukset on määriteltävä uudelleen, koska kuvaksista puuttuvat primaariaromit ja hedelmäiset aromit. Punertavaa väriä koskeva muutos johtuu edellä mainitusta.

Niin ikään helmeilevän viinin ja kuohuviinin, joistakin lajikkeista valmistettuina, tuoksussa ei ole hedelmäisiä vaan kukkaisia tai muita aromeja, minkä vuoksi näiden viinien aistinvaraisten ominaisuuksien kuvaukset on määriteltävä uudelleen.

2. Uuden pakkaustyypin lisääminen

KUVAUS:

Lisätään uusi pakkaustyyppi SAN-nimityksen ”La Mancha” -viineille. Nuorten valko-, rosee- ja punaviinen pakkauksiksi sallitaan elintarvikekäyttöön tarkoitettujen 18–40 cl:n tölkkien käyttö voimassa olevan lainsäädännön mukaisesti.

Lisäksi korjataan virhe eli sana ”pullotus” sanalla ”pakkaaminen”. Lisäksi tölkit ja hanapakkaukset jätetään sulkimia koskevan kohdan määräysten ulkopuolelle.

Muutos koskee tuote-eritelmän 8 kohtaa. Muutos ei vaikuta yhtenäiseen asiakirjaan.

Muutos on vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

PERUSTELU:

SAN-nimityksen ”La Mancha” pakkausvalikoimaa halutaan laajentaa, koska markkinoiden nykysuuntaukset osoittavat, että tämäntyyppisten pakkausten kysyntä kasvaa. Tämäntyyppiset pakkaukset eivät vaikuta viinin ominaisuuksiin.

Kaksi muuta muutosta ovat korjauksia tekstiin.

YHTENÄINEN ASIAKIRJA

1. Nimi/nimet

La Mancha

2. Maantieteellisen merkinnän tyyppi

SAN – suojattu alkuperänimitys

3. Rypäletuotteiden luokat

1. Viini

5. Laatukuohuviini

8. Helmeilevä viini

4. Viini(en) kuvaus

1. Valko- ja roseeviinit, nuoret ja perinteiset viinit sekä tammitynnyreissä kypsytetyt valkoviinit

LYHYT KIRJALLINEN KUVAUS

Alhainen alkoholipitoisuus. Valkoviinien väri vaihtelee vihertävästä keltaiseen, ei kuitenkaan kullankeltaiseen. Viinit ovat runsaita ja hedelmäisiä, niissä on primaariaromeja, hieman happamuutta, ja ne ovat maultaan tasapainoisia.

Jos viinejä on kypsytetty tynnyreissä, niiden väri vaihtelee keltaisesta kullan- tai oljenväriseen. Viineissä on paahteisuutta, johon liittyy vaniljaa ja viipyileviä tammisia ja hedelmäisiä vivahteita.

Roseeviinien väri vaihtelee ruusunvärisestä lohenpunaiseen, ja viineissä on voimakkaita aromeja ja primaariaromeja. Ne ovat hieman happamia, tasapainoisia ja hedelmäisiä.

Tynnyrissä käyneissä viineissä on tynnyrin aikaan saamia aromeja ja tynnyrille ominainen jälkimaku.

* Nuorten viinien haihtuvien (happojen) pitoisuus enintään: 8,33 meq/l

* Sulfiittien enimmäismäärä: 190 mg/l, kun sokeria on ≥ 5 g/l (pois lukien tammitynnyreissä kypsytetyt viinit)

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 9 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/l) 140

2. Nuoret ja perinteiset punaviinit sekä tammitynnyreissä kypsytetyt punaviinit

LYHYT KIRJALLINEN KUVAUS

Viinien väri vaihtelee purppuranpunaisesta granaatinpunaiseen, viinit ovat runsaita ja hedelmäisiä ja niissä on primaariaromeja. Maku on tanniininen, alkoholipitoisuudeltaan/hapokkuudeltaan tasapainoinen sekä viipyvä ja hedelmäinen. Tynnyrissä kypsytettyjen viinien väri vaihtelee granaatinpunaisesta rubiininpunaiseen. Viinit ovat runsaita ja hedelmäisiä, niissä on primaariaromeja ja vaniljan aromia. Suutuntuma on viipyvä, tasapainoinen ja hieman vaniljainen. Pidempään kypsytetyissä viineissä voi olla terrakotan tai oranssin sävyjä. Niiden maku on viipyvä ja hunajainen. Suutuntuma on pehmeä, harmoninen, pyöreä ja ryhdikäs. Tynnyrissä kypsytetyissä viineissä on tynnyrin aikaan saamia aromeja ja tynnyrille tyypillinen jälkimaku.

* Nuorten viinien haihtuvien (happojen) pitoisuus enintään: 8,33 meq/l

* Sulfiittien enimmäismäärä: 180 mg/l, kun sokeria on ≥ 5 g/l (pois lukien tammitynnyreissä kypsytetyt viinit)

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/l) 130

3. Luontaisesti makea perinteinen viini

LYHYT KIRJALLINEN KUVAUS

Valkoviineissä väri on yhdenmukainen kuivien valkoviinien kanssa, ja punaviineissä se vaihtelee granaatinpunaisesta punaruskeaan. Kyseessä on tasapainoinen, täyteläinen ja erittäin aromaattinen, viini, joka tuo mieleen hedelmät ja/tai hillot.

* Kokonaisalkoholipitoisuuden on oltava EU:n lainsäädännön mukaisissa rajoissa.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 13 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/l) 250

4. Valko- ja punaviini ”crianza”, ”reserva” ja ”gran reserva”

LYHYT KIRJALLINEN KUVAUS

Valkoviinien väri vaihtelee oljenvärisestä kullankeltaiseen ja värin voimakkuus kypsyysasteen mukaan. Aromit ovat puumaisia ja paahdettuja. Viini on tasapainoinen. Punaviinien väri vaihtelee granaatinpunaisesta terrakottaan vanhentamisen mukaan. Siitä riippuen aromit vaihtelevat hedelmäisistä puumaisiin ja/tai paahdettuihin. Suutuntuma on tasapainoinen ja täyteläinen.

* Kokonaisalkoholipitoisuuden on oltava EU:n lainsäädännön mukaisissa rajoissa.

** Todellisen alkoholipitoisuuden vähimmäisarvo vahvistetaan eritelmässä sen mukaan, onko kyseessä valko- vai punaviini.

*** Haihtuvien happojen alhaisemmat raja-arvot vanhentamisasteen ja -ajan mukaan.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/l) 150

5. Laatukuohuviini

LYHYT KIRJALLINEN KUVAUS

Valkoisten kuohuviinien sävy vaihtelee vaaleasta kullan- ja kirkkaankeltaiseen. Roseekuohuviinien sävyt ovat hennon vaaleanpunaisia. Kuplat ovat hienoja ja pitkäkestoisia. Aromit ovat runsaita ja puhtaita. Suutuntuma on runsas ja tasapainoinen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11,66 Kokonaisrikkidioksidipitoisuus enintään (mg/l)

6. Helmeilevä viini

LYHYT KIRJALLINEN KUVAUS

Helmeilevät viinit voivat olla valkoviinejä, joissa on keltaisen eri sävyjä, roseeviinejä, joissa on vaaleanpunaisen eri sävyjä, ja punaviinejä, joiden väri on purppuranpunainen. Valkoviinien tuoksussa on primaariaromeja, kun taas rosee- ja punaviinien tuoksussa on voimakkaita aromeja, jotka tuovat mieleen punaiset hedelmät. Viinit ovat runsaita ja tasapainoisia ja niissä on huomattava hiilidioksidipitoisuus.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/l)

5. Viininvalmistusmenetelmät

5.1. Erityiset viininvalmistusmenetelmät

1. Erityinen viininvalmistusmenetelmä

Tämän suojatun alkuperänimityksen kattamat valko-, rosee- ja punaviinit on valmistettava yksinomaan sallituista lajikkeista. Vaaleiden ja punaisten lajikkeiden sekoittaminen ei ole sallittua.

Muuntosuhde saa olla enintään 74 litraa viiniä 100 kilogrammasta korjattuja rypäleitä.

Valko- ja roseeviinit valmistetaan murskaamalla rypäletertut ja valuttamalla ne staattisen tai dynaamisen järjestelmän avulla. Rypäleitä voidaan maseroida etukäteen aromien ja väriaineen uuttamiseksi. Rypäleen puristemehu saa olla käymisprosessissa enintään 22-celsiusasteista.

Punaviinien on oltava käymistilassa kuorineen vähintään kolmen päivän ajan enintään 28 °C:n lämpötilassa.

5.2. Enimmäistuotokset

1. Goblet-menetelmää käyttävät viinitarhat

10 000 kg rypäleitä/ha

2. Goblet-menetelmää käyttävät viinitarhat

74 hl/ha

3. Espalier-menetelmää käyttävät viinitarhat

13 000 kg rypäleitä/ha

4. Espalier-menetelmää käyttävät viinitarhat

96,2 hl/ha

6. Rajattu maantieteellinen alue

La Manchan luonnonalue on Kastilia-La Manchan itsehallintoalueella, keskellä Espanjaa sijaitseva historiallinen alue. Se kattaa Albaceten maakunnan pohjoisosan, Ciudad Realin maakunnan etelä- ja lounaisosan, Toledon maakunnan itäosan ja Cuencan maakunnan lounaisosan.

7. Pääasialliset viininvalmistuksessa käytettävät rypälelajikkeet

AIREN

BOBAL

CABERNET SAUVIGNON

GARNACHA TINTA

MACABEO – VIURA

SYRAH

TEMPRANILLO - CENCIBEL

VERDEJO

8. Yhteyden/yhteyksien kuvaus

8.1. Viini

La Manchan tasangon maaperä koostuu kalkkikivestä, merkelistä ja hiekasta muodostuneesta mioseenisen kauden kerrostumasta, joka antaa maalle ruskean tai punaruskean värin. La Manchan kalkkikivipitoisen maaperän runsauden vuoksi alue on ihanteellinen kypsytykseen soveltuvien täyteläisten punaviinien valmistukselle, ja hiekkainen kalkkikivi antaa viineille miellyttävää vahvuutta.

Vähäisten sateiden (300–350 mm vuodessa) ja runsaan auringonvalon (3 000 tuntia aurinkoa) vuoksi viinien väri on voimakas, myös aromien intensiivisyys vahvistuu selvästi.

Viinitarhojen keskimääräinen tuotos on alhainen, mikä myös osaltaan antaa viineille erinomaisen tasapainon.

8.2. Helmeilevä viini

Hyvin mannermainen ilmasto, punaruskean maaperän koostumus ja korkeat lämpötilat antavat helmeileville viineille hedelmäisiä aromeja ja sävyjä. Helmeilevien viinien valmistukseen käytetään viiniä koskevassa kohdassa kuvattuja viinejä. Näin ollen kyseisen kohdan sisältö koskee myös helmeileviä viinejä.

8.3. Laatukuohuviini

Maantieteellisen ympäristön ansiosta voidaan viljellä eritelmässä määriteltyjä lajikkeita, jotka tuovat laatukuohuviineihin runsautta ja tasapainoa. Myös vähäiset sateet ja runsas auringonvalo johtavat luonnolliseen alkoholipitoisuuteen, jonka ansiosta voidaan valmistaa laatukuohuviinejä, joiden alkoholipitoisuus on määritelmän mukainen. Kuohuviinien tuotannossa cuvéena käytetään edellisessä kohdassa kuvattuja viinejä. Näin ollen kyseisen kohdan sisältöä sovelletaan myös kuohuviineihin.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Jotta merkinnässä voidaan nimetä yksi tietty lajike, rypäleistä vähintään 85 prosenttia on oltava kyseistä lajiketta, ja tästä on oltava merkintä viininvalmistamon rekisterikirjoissa.

SAN-nimityksen ”La Mancha” laatukuohuviinien päällysmerkinnöissä voidaan käyttää ilmaisuja ”Premium” ja ”Reserva”.

Linkki tuote-eritelmään

http://pagina.jccm.es/agricul/paginas/comercial-industrial/consejos_new/pliegos/Mod_pliego_La-Mancha.pdf

(1) EUVL L 9, 11.1.2019, s. 2.